标题：送区弘南归
诗词原文
送区弘南归1
作者：韩愈
体裁：七言古诗
穆昔南征军不归，虫沙猿鹤伏以飞2。
汹汹洞庭莽翠微3，九疑镵天荒是非4。
野有象犀水贝玑5，分散百宝人士稀6。
我迁于南日周围7，来见者众莫依稀，
爰有区子荧荧晖8，观以彝训或从违9。
我念前人譬葑菲10，落以斧引以纆徽11。
虽有不逮驱騑騑12，或采于薄渔于矶13，
服役不辱言不讥14。
从我荆州来京畿15，离其母妻绝因依16。
嗟我道不能自肥17，子虽勤苦终何希18？
王都观阙双巍巍19，腾蹋众骏事鞍鞿20，
佩服上色紫与绯21，独子之节可嗟唏22。
母附书至妻寄衣，开书拆衣泪痕晞23。
虽不敕还情庶几24，朝暮盘羞恻庭闱25。
幽房无人感伊威26，人生此难余可祈27。
子去矣时若发机28！
蜃沉海底气升霏29，彩雉野伏朝扇翚30。
处子窈窕王所妃31，苟有令德隐不腓32。
况今天子铺德威33，蔽能者诛荐受禨34。
出送抚背我涕挥35，行行正直慎脂韦36。
业成志树来颀颀37，我当为子言天扉38。
注释译文
1、《韩愈集》云：「区弘尝从公于江陵，召拜国子博士，又从之至京。此诗有「从我荆州来京畿」之句。弘将归，公以诗送之。张籍、孟郊，亦皆有诗。元和元年也。区或作欧，归或作征」。朱熹云：「『区』，或作『欧』；『归』，或作『征』。方云：『《唐韵》：区冶子之后。《汉·王莽传》：有中郎区博』」。樊汝霖云：「公自阳山徙江陵，寻召拜国子博士，区生实从之。至是南归，公作诗送之，张籍、孟郊亦皆有诗，元和元年也。」葛立方云：「张籍《送区弘诗》云：『韩公国大贤，道德赫已闻。昨出为阳山，尔区来趋奔。韩官迁法曹，子随至荆门。韩入为博士，崎岖从羁轮。』观其游从之久，疑得于韩者深也。然考其文章议论之际，乃不得预籍、缇之列，何邪？《韩集》有《送区弘南归》诗云：『我迁于南日周围，来见者众莫依稀。爰有区子荧荧晖，观以彝训或从违。我念前人譬葑菲，落以斧引以纆徽，虽有不逮驱騑騑』。观此数语，则韩虽以师道自任，而区受道之质，盖有所未至也。其后又勉之以『行行正直勿（应作『慎』）脂韦，业成志立（应作『树』）来颀颀』，其诲之者至矣。集中又有《送区册序》，《韩文辨证》云：『册即弘也。』未知孰据尔。」
2、「虫沙」，朱熹云：「《抱朴子》云：『周穆王南征，三军之众，一朝尽化，君子为猿、为鹤，小人为虫、为沙。』《造化权舆》作『周昭王南征』，皆未详本何据也。」钱仲联云：「《考异》引《抱朴子》，与《太平御览》所引同。敦煌莫高窟藏唐写本《修文殿御览》残卷引《纪年》曰：『穆王南征，君子为鹤，小人为飞鸮。』此《抱朴》之所本也。」高步瀛云：「《诗·江有汜》郑笺曰：『以，犹与也。』」
3、方崧卿云：「阁本、谢校作『汹汹洞庭莽翠微』。《选·石阙铭》：『旁映重叠，上连翠微。』翠微，山气也。」朱熹云：「或作『江汹洞庭宿莽微』。」
4、朱熹云：「『镵』，或作『巉』。方云：『九疑言镵天，洪涛言舂天，皆奇语也。』」钱仲联云：「《说文》：『镵，锐也。』《一切经音义》：『镵，以锥刺物者也。』」王元启云：「荒是非，即指穆昔南征一事，谓虫沙猿鹤等云，为是为非，莫可考实也。」文谠云：「荒，惑也。九疑山在道州界，九峰相似，行者疑惑其是非也。」朱彝尊云：「莽翠微，荒是非，皆是奇语。」
5、文谠云：「象犀，二兽名。《尔雅》曰：『南方之美者，有梁山之犀象。』」方世举云：「《汉书·地理志》：『粤地近海，多犀象毒冒珠玑银铜果布之凑。』《尔雅·释鱼》：『贝居陆。』《说文》：『玑，珠不圆也。』」
6、朱熹云：「『士』，或作『事』，非是。」孙汝听云：「言山川之美，散为百宝，独人物稀少也。」方世举云：「公《送廖道士序》：『水土之所生，神气之所感，白金，水英，丹砂，石英，钟乳，橘柚之包，竹箭之美，千寻之名材，不能独当也。意必有魁奇忠信才德之民生其间，而吾又未见也。』柳宗元《送廖有方序》亦云：『交州其产多奇怪，而罕钟于人。』与此同意。」　何焯云：「起得奇。」《唐宋诗醇》：「道尽西南边徼地脉风气，柳州所谓『少人而多石』也。」　翁方纲云：「发端特出奇彩。」　程学恂云：「一起写出荒远。」高步瀛云：「以上言南荒少士。」
7、孙汝听云：「贞元十九年冬，公谪阳山。明年冬，弘来，故云日周围。」高步瀛云：「谓日行黄道已周一匝也。」
8、朱熹云：「『区子』，方作『子区』。」文谠云：「言欧子独为人中之宝，才德光明，可以与道。荧荧，光明也。」
9、孙汝听云：「《书》：『是彝是训。』彝，常也。观，示也。示以彝训，或从或不从，故曰或从违。」何焯《义门读书记》：「伏后业字。」
10、樊汝霖云：「《诗》：『采葑采菲，无以下体。』兴不可弃也。」孙汝听云：「葑菲者，蔓青之类，上下可食。然而其根有美时，有恶时，不可以根恶时并弃其叶也。言此者，以譬弘虽未尽善，不可遂弃之也。」
11、朱熹云：「『引以』，或作『斤引』。洪本『纆』作『墨 』。今按：此言纆徽，谓木工所用之绳墨也。然《周易》作徽纆，乃为黑索所以拘罪人者，恐公所用别有据也。」王元启云：「《史·贾谊传》：『祸之与福，何异纠纆。』《索隐》注引韦昭曰：『纆，徽也。』此公纆徽二字所本。又，扬雄《酒箴》：『不得左右，牵于纆徽。』师古曰：『井索也。』井索可以言徽，更无疑于木工所用之绳纆矣。恐不得以《周易》拘系罪人墨索为疑。」俞樾云：「以徽纆为黑索，虞翻说也。刘表云：『三股为徽，二股为纆，皆索名。』则非谓黑索矣。《庄子·骈拇篇》曰：『附离不以胶漆，约束不以纆索。』则凡约束者皆用之，非独拘系罪人之用。又，朱子以为木工之绳纆，则亦非也。此承上句『我念前人譬葑菲』而言，落乃『我落其实』之落，斧乃『墓门有棘，斧以斯也』之斧，盖薪采之事，而非工匠之事也。引以纆徽，即绸缪束薪之义。《诗·绸缪篇·正义》曰：『言薪在田野之中，必缠绵束之，乃得成为家用。』韩子诗意亦然，谓既落之以斧，而又引之以纆徽也。此诗但譬区子之材如葑菲然，尚有可采，故不忍弃耳，未及斫之而成器也，何取于绳纆乎？」朱熹云：「张文潜云：『古人作七言诗，其句脉多上四字而以下三字成之。退之乃变句脉以上三下四，如落以斧引以纟墨   徽、虽欲悔舌不可扪是也。』」何焯《义门读书记》：「汉《铙歌上邪篇》云：『山无陵江水为竭。』又汝南童谣云：『饭我豆食羹芋魁。』其句脉皆上三字略断，韩子必有本也。」
12、蒋抱玄云：「《论语》：『耻躬之不逮。』」韩醇云：「《诗》：『四牡騑騑。』注：『行不止之貌。』」　文谠云：「言弘虽有不及，常勉而进也。」何焯《义门读书记》：「伏后勤字。」
13、方世举云：「屈原《九章》：『露申辛夷，死林薄兮。』注：『草木交错曰薄。』」文谠云：「矶，坐钓石也。」习之补释：「韩愈《送区册序》：『与之翳嘉林，坐石矶，投竿而渔，陶然以乐。』朱汝珍主纂《阳山县志·古迹》：『（明）万历二十年，知县吴楚材得钓矶于溪中，与教谕冯名望、训导区肇龙、典史张一德移置溪岸之上。三十六年，南韶道吴安国立石碑一，题曰韩公钓矶。』」
14、蒋抱玄云：「《论语》：『有事，弟子服其劳。』」文谠云：「言师事文公，虽服劳不自以为辱，亦不讥责于公也。」何焯《义门读书记》：「伏后苦字。」
15、《旧唐书·地理志》：「荆州江陵府。」孙汝听云：「元和元年六月，公自江陵召为国子博士，弘与公俱到京师。」
16、钱仲联云：「《吕氏春秋》高诱注：「因，依也。」
17、朱熹云：「『道不』，或作『不道』，非是。」钱仲联云：「《韩非子》：『子夏见曾子，曾子曰：何肥也？对曰：战胜故肥也。曾子曰：何谓也？子夏曰：吾入见先王之义则荣之，出见富贵之乐又荣之，两者战于胸中，未知胜负，故癯。今先王之义胜，故肥。』按：『先王之义』，《史记·乐书》作『夫子之道』，《淮南子·精神训》作『先王之道』。」
18、钱仲联云：「《后汉书·党锢传》注：『希，望也。』又《卢植传》注：『希，求也』」。高步瀛云：「以上从来京师。」
19、方世举云：「《尔雅·释宫》：『观谓之阙。』注：『宫门双阙。』《古今注》：『阙，观也。古每门树两观于其前，所以标表宫门也。』」
20、钱仲联云：「《楚辞·离骚》王逸注：『韁在口曰革几 。』」
21、方世举注：「《新唐书·舆服志》：『文武三品以上服紫，四品服深绯，五品服浅绯。』」
22、孙汝听云：「嗟唏，叹息也。」何焯云：「顿挫。」
23、朱熹云：「『开书拆衣』，或作『开缄发封』」；『泪痕』，方作『痕泪』，非是。」顾怀忠云：「晞，干也。」
24、文谠云：「庶几，犹幸也。私情亦幸其来归也。此叙其母妻之情劝以归也。」何焯《义门读书记》：「三百篇语妙。」《唐宋诗醇》：「语意深婉，游子读此，可以听于无声矣。」
25、文谠云：「《补亡·南陔诗》曰：『眷恋庭闱，心不遑安。』注云：『庭闱，父母所居也。』」　习之补释：「盘羞，盘飱也，指饭菜。止水云：『羞，美好的食品。』」孙汝听云：「恻庭闱，言其母思弘也。」顾嗣立云：「《文选》束广微《补亡诗》：『声尔夕膳，絜尔晨羞。』」
26、方东树云：「幽房即幽闺。」祝充云：「《诗》：『伊威在室。』陆德明云：『或傍加虫者，后人增耳。』郑氏笺云：『家无人，恻然令人感伤。』」高步瀛云：「陆玑《诗疏》曰：『伊威，一名委黍，一名鼠妇，在壁根下甕底土中生，似白鱼者也。』」
27、钱仲联云：「《诗》毛传：『祈，求也。』」文谠云：「言孝行难立而外物易求。」
28、朱熹云：「『矣』，或作『吴』。方从阁、杭、蜀本如此，是也。其句法见上张文潜说。」钱仲联云：「《淮南子·原道训》：『其用之也若发机。』高诱注：『机弩机关，言其疾也。』」高步瀛曰：「以上南归。」
29、《史记·天官书》：「海旁蜃气，象楼台广野，气成宫阙然。」止水云：「蜃：大蛤。《本草纲目》鳞部一：『（蜃）能吁气成楼台城廓之状，将雨即见，名蜃楼，亦曰海市。』海市蜃楼，光线在空气中折射而产生的奇异幻景。」宗传璧云：「霏，云气。」
30、朱熹云：「『扇』，或作『羽，』非是。盖宫扇以雉尾为之。翚，文采貌。此言雉伏于野，而其羽可用为朝廷之仪，与上下两句为一类也。」文谠云：「喻以蜃雉，言弘虽未达而德已外著。」方世举云：「《尔雅·释鸟》：『雉素质，五采皆备成曰翬。』」高步瀛云：「《新唐书·仪卫志》曰：『唐制：人君举动必以扇，大驾卤簿有雉尾障扇、雉尾扇，方雉扇、花盖小雉尾扇。』」
31、方世举云：「古来以守不字隐居不嫁喻处士者多矣，至公《答扬子书》则曰：『崔大敦诗以足下为处子之秀』，是竟称处士为处子矣。此诗尚是喻意。」钱仲联云：「《庄子》陆德明《释义》：『处子，在室女也。』《诗·关雎》：『窈窕淑女，君子好逑。』郑玄笺：『窈窕，幽闲也。言后妃有关雎之德，是幽闲贞专之善女，宜为君子之好匹。』《左传》：『嘉偶曰妃。』《尔雅》：『妃，匹也。』」何焯云：「得此衬染，方不单薄。」程学恂云：「三句比而兴也。」
32、蒋抱玄云：「《诗》：『宪宪令德。』」孙汝听云：「『百卉具腓。』腓，病也。言苟有令德，虽在隐约，不以为病。」
33、朱熹云：「『铺』，或作『辅』，非是。」方世举云：「《广雅·释诂》：『铺，陈也，布也。』《书·吕刑》：『德威惟畏。』」　文谠云：「天子，谓宪宗。」
34、魏本引《补注》：「《汉书》：『进贤受上赏，蔽贤蒙显戮。』此用其意。」钱仲联云：「《匡谬正俗》：『　，谓福祥也。』」
35、方世举云：「《吴志·吕蒙传》：『蒙为鲁肃画五策，肃越席就之，拊其背曰：吕子明，我不如卿才略，乃至于此。结友而别。』」闻人倓云：「高适注：『抚背念离别。』」
36、蒋抱玄云：「《论语》：『子路，行行如也。』《诗》：『正直是与。』」韩醇云：「《楚辞》：『如脂如韦以洁楹乎？』注：『脂韦柔弱貌也。』」何焯《义门读书记》：「伏下志字，正道正直，即上彝训归宿也。」
37、祝充云：「《诗》：『硕人其颀。』」钱仲联云：「毛传：『颀，长貌。』郑玄笺：『仪表长丽俊好，颀颀然。』」
38、孙汝听云：「天扉，天门。」钱仲联云：「曹毗诗：『豁焉天扉开。』」止水云：「天扉：指朝廷。」高步瀛云：「以上劝勉。」
诗词鉴赏
钟惺曰：「深文秘义，似谶似隐」。
朱彝尊曰：「全以气力驱使，微袭古词歌意，总是变体」。
李光地《榕树诗选》曰：「惓惓训勗，归于正直？可咏可感」。
何焯《义门读书记》曰：「愔愔蔼蔼，所谓伯牙之琴弦乎？气味出于平子《思玄赋》。中边皆甜」。
高步瀛曰：「字字精卓研炼而不伤气，读之但觉真味醰醰，?绎不尽」。
作者简介
韩愈（768～824），字退之，号昌黎，故世称韩昌黎，谥号文公，故世称韩文公，唐朝河南河阳（今河南孟州）人，另有祖籍邓州一说，是唐宋八大家之一。自谓郡望昌黎，世称韩昌黎（「郡望」一词，是「郡」与「望」的合称。「郡」是行政区划，「望」是名门望族，「郡望」连用，即表示某一地域国范围内的名门大族。而韩愈世居昌黎，故又称韩昌黎）。晚年任吏部侍郎，又称韩吏部。与柳宗元同为「古文运动」倡导者，故与其并称为「韩柳」，且有「文章巨公」和「百代文宗」之名，提出了「文以载道」和「文道结合」的主张，反对六朝以来骈偶之风。著有《韩昌黎集》四十卷，《外集》十卷，《师说》等等。有「文起八代之衰」的美称。